khistorydata/jeongjo-sjw-relations huggingface dataset:
정조 16년 · 목
東部箭串民人有乘醉亂言者本洞尊位告于該部該部報於京兆京兆移文秋曹秋堂來告政院敎曰當該漢城府堂郞之以文報去來屑越莫甚削職刑曹堂上之言於政院亦甚未安當該判堂罷職亞三堂遞差
정조 16년 · 목
以李殷模爲副應敎金思穆爲刑曹判書李坤爲判尹洪明浩爲刑曹參判李在學爲左尹李漢豐爲右尹徐浩修爲知義禁徐有隣爲知經筵奇彥鼎爲同義禁
정조 16년 · 목
敎曰刑曹參判聞有實病許遞今日政差出○以李洪載爲刑曹參判
정조 16년 · 목
敎曰刑曹參判情勢宜欲一遞許遞今日政差出○以李亨元爲刑曹參判李羽晉爲校理
정조 16년 · 강
關西武士各技試取入格人等賜第除職加資施賞有差
정조 16년 · 목
該監司洪良浩狀啓以爲道內武士中鐵箭過百四五十步柳葉箭三中四分以上騎蒭四五中以上武經七書三四册俱通者各其名下身手地處膂力技藝懸註以報事知委於節度使及各該地方官後試邑或竝二三邑或竝三四邑以附近類聚量宜分排皆備試官二員各別試取臣營則今月初六日先爲試取節度使及各邑則排日定都會合試江界府則地方最廣隣邑俱遠都會試取事勢不便故只試本府武士而以滿浦僉使尹敬喆差定試官與該府使眼同試取矣各邑成册今纔齊到故入格人矢數身手地處膂力技藝謹具別單一一懸錄修啓而至於馬上技藝則江界等江邊諸邑無一人入格者邊門重地極爲疏虞故以着實肄習賞罰激勸期於成材之意別關嚴飭○各邑武士試取別單平壤都會平壤中和祥原三登慈山江西順安七邑合試主試官觀察使洪良浩參試官中和府使鄭周誠价川郡守李顯昱取前權管出身鄭元太等三十四人安州都會安州肅川价川寧邊博川嘉山永柔七邑合試主試官節度使柳孝源參試官安州牧使朴宗甲肅川府使金爔取閑良金宗喆等二十二人義州都會義州龍川鐵山三邑合試試官義州府尹趙鎭宅龍川府使柳光國取閑良姜應濟等二十五人宣川都會宣川郭山定州三邑合試試官宣川府使李義弼郭山郡守李益賢取閑良朴敬模等十二人昌城都會昌城朔州二邑合試試官昌城府使姜膺煥朔州府使白師謹取出身李松學等五人三和都會三和龍岡咸從甑山四邑合試試官三和府使李普漢龍岡縣令柳畊取別武士朴鼎祚等十五人成川都會成川陽德殷山順川江東五邑合試試官成川府使徐瀅修陽德縣監吳泰賢取別武士康志煥等二十人泰川都會泰川龜城雲山三邑合試試官龜城府使李始喆泰川縣監李東稷取閑良安汝坤等十二人寧遠都會寧遠熙川德川孟山四邑合試試官寧遠郡守白泓鎭孟山縣監徐配修取出身池德珩等三人楚山都會楚山渭源碧潼三邑合試試官楚山府使金啓洛渭源郡守李拍然取閑良李再春等二十三人江界試官江界府使權▣滿浦僉使尹敬喆取出身李尙伋等六人已上入格一百七十七人鐵箭入格五十人內一人騎蒭入格兼柳葉箭入格八十一人內一人武經入格兼一人騎蒭入格兼騎蒭入格十五人○武經入格三十人○技藝入格一人○敎曰今番關西武士特命試取之擧蓋出於用武之地不欲過於右文之意名雖試取實則勝於道科況鐵箭百四五六十步柳箭三中四分四中中騎蒭四中講書三四五册俱通雖於大比之科皆可賜第又況特試之拔例者乎依後錄判下擧行後狀聞事回諭一體分付兵曹加資及除職今日政爲之與回諭同爲下送事知悉○原技兼技優等及沒技秩義州閑良白亨璞柳三中四分騎四中力擧沙十五斗地處故郡守璇燁五代孫龍岡武士朴鼎祚鐵三矢俱一百四十步以上騎四中義州閑良白允國柳五中六分力擧沙十七斗地處故郡守時謙從孫以上三人直赴殿試後調用次上送待上來令該曹草記○鐵箭一百六十步以上秩碧潼出身前權管鄭元大身手好力擧涉十八斗五衛將作窠調用成川閑良韓宗道順川武士康志煥以上二人直赴殿試○鐵箭一百五十步以上秩平壤出身金碩振身手好力擧沙十五斗忠壯將作窠調用三和出身洪元成廵將啓下博川閑良金宗喆身手好力擧沙十五斗平壤閑良劉起白身手好力擧沙十五斗閑良安思國力擧沙十五斗殷山閑良金宅履身手好三登閑良白泰爀力擧沙十五斗順天武士尹命夏殷山閑良康信運以上七人直赴殿試○鐵箭一百四十步以上秩安州出身文正翰身手好擧力沙十五斗地處江城君益漸後裔義州出身高宗赫力擧沙十五斗地處前僉使命采子安州出身兪光秋身手好德川出身池德珩身手好順安出身李仁萬殷山出身康就正成川出身朴處泰泰川出身金重麟以上八人各熟馬帖一隻賜給代木三疋布二疋自廵營分給後監司更以鐵柳騎三技試取更觀膂力優等一人具狀啓上送鐵山閑良鄭昌行力擧沙十七斗地處故縣令麒壽六代孫義州閑良張翼厚力擧沙十七斗地處僉正世豪六代孫義州閑良姜膺濟力擧沙十五斗地處前武兼得瑜孫義州閑良許泓力擧沙十五斗地處前僉使秀子安州閑良李瑢謙身手好地處牧使春蘭七代孫平壤閑良李潤哲力擧沙十五斗平壤閑良田乃穰力擧沙十五斗平壤閑良李奉天力擧沙十五斗鐵山閑良鄭忠顯力擧沙十五斗義州閑良金鳳熙力擧沙十五斗平壤閑良元大中力擧沙十五斗平壤閑良康在徽身手好力擧沙十五斗江東武士金義寬身手好順安閑良金智檢身手好安州閑良宋應瑞身手好雲山閑良安汝坤地處縣監弘殷玄孫雲山武士金仁弼地處僉使處七孫平壤閑良金石晃閑良趙鎭範閑良康大憲閑良洪仁舟嘉山閑良金兌亨定州閑良朴敬模龍岡武士韓翼商成川武士金應國閑良李興孫江東閑良韓光純順川閑良嚴性亮雲山閑良李大郁以上二十九人直赴殿試○柳葉箭四中五分秩江界出身李尙伋江界武技最劣以其不能弊拔之致道內瓜近邊將作窠爲先調用除朝辭赴任甑山閑良李仁甲楚山閑良李再春以上二人直赴殿試○柳葉箭邊四中秩平壤出身金景秀身手好力擧沙十五斗定州出身李宗濂身手好以上二人熟馬帖及更試依鐵箭百四十步出身例通同更試取其優等安州折衝玄益漸加資巡將啓下義州閑良河天潝力擧沙十五斗肅川閑良尹國亨以上二人直赴殿試○柳葉箭三中五分秩安州出身金夢三義州出身蔡德榮以上二人馬帖及更試與柳葉箭邊四中出身例同寧遠閑良劉泰一身手好直赴殿試○柳葉箭三中四分秩義州前別提許炫身手好力擧沙十五斗地處五衛將璞子平壤前守門將田百寧月刀上中弄槍上中力擧沙十五斗以上二人廵將陞差宣川折衝桂恒大身手好武經三册俱通義州折衝金履廷身手好地處故僉使禹弼曾孫宣川折衝金宗恒身好好楚山前萬戶出身金宗奎以上四人加資平壤出身李信興身手好力擧沙十五斗平壤出身金時說中和出身南壽敏永柔出身馬仁暎義州出身金仁甲宣川折衝劉漢仲昌城折衝金界采出身李松學三和出身金漢明出身張德弘出身趙明漢甑山出身金德采順川出身表益漸成川出身金應獜出身金熹淵江界出身劉光信出身黃宅柱以上十七人馬帖及更試依右例平壤閑良金履衡身手好力擧沙十五斗地處贈領議政克孝七代孫義州閑良崔亨瑞力擧沙十五斗地處故判官岦六代孫鐵山閑良鄭達行地處德鳴故水使曾孫龍川閑良李亨益地處故府使謙十代孫義州閑良崔慶心地處故守門將尙白玄孫龍川閑良李德謨力擧沙十七斗義州閑良文德玄力擧沙十五斗龍岡閑良姜泰益力擧沙十五斗碧潼閑良金信睦身手好郭山閑良金鳳胄身手好泰川司果羅天五平壤閑良全亨喆閑良金喜臣閑良朴宗周閑良高斗亨順安閑良安天興中和閑良柳光米安州閑良李蓋璀閑良崔士元閑良咸士雲閑良李宗仁閑良李心梓肅川閑良兪處一義州閑良李敬默江界閑良田信一義州閑良洪致載閑良白仁直定州前權管閑良白宗哲朔州武士徐德謙甑山武士韓命吉龍岡閑良金大允成川武士金象器閑良金台耆泰川兼司僕李南秀龜城官奴五千楚山閑良金心吾閑良金鳴運閑良朴良運閑良金龍鶴碧潼閑良崔命岳渭原閑良李桂運閑良崔同兼閑良張啓春江界閑良許鏽閑良申佑舜以上四十五人直赴殿試○騎蒭四中秩定州出身李性天身手好成川出身李海民身手好德川出身金學祖身手好安州前權管出身金震雲龜城出身洪允澤渭原出身金大一以上六人馬帖及更試依右例宣川閑良李廷蕃雲山武士朴源五泰川閑良朴寅植渭原閑良張龍翼楚山閑良金七衡閑良白始良閑良金益衡碧潼閑良劉昌連閑良崔成九以上九人直赴殿試○武經五册俱通秩安州出身金潤心身手好地處僉正金禮建外孫馬帖及更試依右例平壤閑良金器瑩閑良金英集以上二人直赴殿試○武經四册俱通秩安州折衝金孟吉身手好地處前察訪朴璜外孫宣川前五衛將金采輔平壤出身金孟獜以上三人熟馬帖一隻賜給代木布依右例自地方官分給平壤閑良張大維身手好地處故好故郡守斗周孫宣川閑良劉文濟地處玉川府院君敝十七代孫平壤閑良安熙寬宣川閑良文榮基三和閑良金鳳逸以上五人直赴會試○武經三册俱通秩肅川出身金益七身手好地孫故縣監弘瑞孫昌城前忠壯將康就日龍岡出身李良佐成川出身韓彩老以上四人各半熟馬帖一隻賜給代木二疋布二疋自地方官分給中和閑良崔鎭相義州閑良洪辰漢閑良高宗國朔州武士徐命儉三和閑良韓光孝龍岡閑良金光祿陽德閑良朴膺德泰川兼司僕李大益龜城閑良承信祚碧潼閑良黃尙憲閑良金正律閑良李采雄渭原閑良姜裕閑良崔鎭鶴楚山閑良劉柚以上十五人兒馬帖一隻賜給代木二疋布一疋自地方官分給○技藝秩平壤閑良田應獜月刀上上㺯槍上上雙劍上上鞭蒭六中直赴殿試
정조 16년 · 강
召見藥院都提調洪樂性提調鄭昌順副提調李祖源及關東慰諭御史洪大協杆城前郡守李最源于熙政堂
정조 16년 · 목
樂性曰診筵異於朝筵煩奏極涉悚惶而一自九賊徑斃之後憤惋之心衝亘于中旣得登對之便敢此仰達矣九賊卽窮天地亘古今所無之逆而未施街上之律遽致獄中之斃追施極律斷不容已而向於獻議批旨乃有一依聖國等所施之律之命如此劇逆豈可以其未捧結案而遽以次律擬議乎昌順曰當初按獄者誠有不善究覈之失矣予曰方其凶言之肆發也在下者皆以朱杖亂捶之非不知此有先朝受敎而殆同駟不及舌雖欲禁止而未及周旋矣予謂樂性曰向來搢紳之疏以魑魅魍魎自居者誠過矣近來義理晦塞人心陷溺殆同夏禹之時人神雜糅故特因鑄鼎象物魑魅魍魎莫逃其形之意向於右相譴罷之敎以大體言之而已予豈以在廷臣僚比之魑魅魍魎而然乎大抵近年以來逆賊偏出於出處故自疑之心不是異事而以魑魅自居者豈不過乎予命樂性先退仍召見慰諭御史洪大協杆城前郡守李冣源予謂冣源曰大臣草記汝已見之否冣源曰臣未及見矣予曰京主人役價之爲弊果何如冣源曰雖不可謂無弊而比之他弊稍有苦歇之別此等小弊恐有所不暇論矣予曰此則姑置之亦無妨而乾鳳僧弊果何如云耶冣源曰近來則別無弊端云矣予曰結役何爲其煩重耶冣源曰嶺東土瘠一結之地大如畿內二三結之地其賊物亦似易於他處矣予曰蔘貢旣以十兩作京貢丁未年京作貢時果何以區處耶其時汝與徐有隣同爲釐正似能詳知矣冣源曰京司事則臣固未能詳知而槪聞於掌務官處區處云矣予曰此是帖蔘而帖蔘價上下只以元價上下乎又或加給幾何耶汝與御史往見徐有隣詳問後書送政院至於軍額一條則大臣草記雖以置之爲言旣聞之後何可不念乎他邑移來者亦不可還送以常賑穀加分四百兩給代禁衛保則軍額自可減矣冣源曰以此給代則可爲二百名之番錢矣予曰番布亦有後錢若於給代錢四百兩中除出後錢幾許則所餘不過爲一百七八十名番錢矣
정조 16년 · 강
許副司譯都提調洪樂性遞提調李洪載敎授南公轍鄭東榦
정조 16년 · 목
樂性啓言譯院事務積年委滯誠甚可悶而以臣癃病昏耗萬無試取之望且提調與敎授近以情勢不得行公竝與祿取才等事未免過等廢閣緣臣衰病使一院公事毋論大小一直癏曠尤切惶悶冀蒙體諒之恩敢此仰達矣敎以卿之陳懇若此許副有情勢提調及敎授許遞
정조 16년 · 강
推承旨金孝建吏曹參判金憙刑曹參判李亨元拿處吏曹正郞鄭㝡成引儀金華儉韓範敍等
정조 16년 · 목
政院啓言卿宰除職後敎旨未及安寶則肅單無得捧入事已爲定式矣昨日刑曹參判李亨元除拜在於寶還納之後故敎旨未及安寶而今日徑先出肅事甚疏忽請請考臣之矇然捧入不勝惶恐而吏曹之初不知委通禮院之不卽來告誠極駭然吏曹當該堂上亦爲推考該曹及該院官員所當重勘而本院請推之外無他可施之罰何以爲之允之敎以爾則推考吏郞及引儀拿處申飭未久又有此犯科此亦紀綱所在行首引儀令該府嚴處
정조 16년 · 강
罷南海縣監金宗洙職
정조 16년 · 목
備局啓言卽見慶尙監司鄭大容狀啓則以爲稅船護送地方官之不善看護以致臭載者堂上及侍從罷職堂下決杖而南海縣監金宗洙特蒙恩資今爲堂上決杖一款不敢擅便云矣宗洙旣已陞資則例不當決杖請依法典罷職允之
정조 16년 · 강
命承旨李濟萬令該府嚴囚捧供兵曹參判李鎭復佐郞柳誨發緘取招
정조 16년 · 목
持平沈達漢啓言左副承旨李濟萬本以寒徵鄙瑣之類釋褐以後其所踐歷罔非踰分不但物情之沸騰人言之唾罵又有目下萬萬駭惋者向爲騎曹參議入直時逆賊九宗金吾最初供草取來於未及上徹之前手執細看顯有爲逆九嗟咄愛惜之意時適本曹亞堂與郞官同席鼎坐竝皆目擊而其所草供旣非膽本又非吏書此必罪囚手自寫出而與之相議者大抵九宗陵所不下馬之事有耳皆聞擧國齊憤方將明目切齒聲討不暇之際彼李濟萬者相與爛漫綢繆得見他人所不得見之囚供而顧憐之慨惜之則其心期之交通段絡之相連畢露無餘矣況逆九之員犯已極罔赦罪名何等莫重而渠在禁直衆目所覩之地小無驚痛憤惋之意的有親密往來之跡當此劇逆窩窟黨與嚴覈之日其與之文字往復聲氣相通之類不可仍置請李濟萬亟命王府爲先嚴治黨逆之罪仍施屛裔之典批以李濟萬事誠如爾言萬萬無狀爾旣以亞堂與郞官鼎亟目見云不可付之過去風聞李濟萬爲先令該府嚴囚嚴問捧招以聞所謂鼎亟之亞堂郞官卽令政院各捧自首現告後仍自憲府發緘取招以啓
정조 16년 · 강
命憲府諸臺未差之代開政差出遞大司憲鄭好仁
정조 16년 · 목
政院以兵曹亞堂郞官發緘取招事命下而憲府諸臺不備啓稟敎以未差之代政官牌招開政差出政院又以新除諸臺待下批牌招而未肅拜大司憲一體牌招啓稟允之敎以都憲聞有情勢許遞
정조 16년 · 강
遞承旨金履翼推吏曹參判金憙
정조 16년 · 목
敎曰煩稟承旨遞差當該銓堂推考政色執吏令攸司從重科治
정조 16년 · 강
有政吏曹參議金憙進
정조 16년 · 목
以權恢爲執義鄭景祚爲掌令朴載淳爲持平李普天爲副校理宋翼孝爲修撰徐浩修爲弘文提學李元祥爲南海縣監趙宗鉉爲大司憲
정조 16년 · 강
前修撰金翰東上疏賜批
정조 16년 · 목
疏略曰義理日晦亂逆層生亘古今所未有之凶賊如星漢九宗接跡而起公肆悖口敢逞凶肚是豈今臣臣子之所忍言所忍聞者哉臣跧伏鄕廬晩始聞知不勝忠憤搢紳章甫相率踰嶺瀝血呼籲冀徹天聽矣治疏將上則大學掌議多般推托不許謹悉喉院以無大學謹悉又爲推諉屢次往復終不捧入蓋嶺中搢紳若而人竊附於一道士論以章甫爲疏頭故也噫主辱臣死秉彝所同而臣等此疏到處見阻今日義理之晦塞胡至此極臣目見一道多士之徊遑抑菀無路上聞憂慨之至敢控短章仰暴徵悃伏乞聖明俯察輿情亟命捧入批以省疏具悉矣
정조 16년 · 강
慶尙道幼學李㙖等一萬五十七人上疏
정조 16년 · 목
疏略曰臣等所居之地卽世所稱名賢輩出之鄕也遺馥雖遠函丈之警欬如聞善俗雖泯鄕里之典刑猶存以故如臣等之愚騃滅裂粗知自勉於民彝物則之間所愛者君父則竊比於向日之蔡所講者義理則妄擬以疾風之草此豈臣等多上乎人而然哉實由於聖朝培養之化先輩導迪之訓是賴是藉耳嗚呼臣等有一副義理藏在方寸已三十餘年而對人則不敢開口拊心而只欲無生每讀詩至悠悠蒼天此何人哉未嘗不掩卷而太息也近因自京師至者始聞有柳星漢外托陳戒之名內售不道之心投疏於殿下之前矣噫嘻臣等畏約多端雖不敢對人開口竊念殿下之於臣等君也父也何事之可諱何言之不可盡乎況義理者天下公共之物雖百世猶可俟之今聖明在上萬理畢照臣等三十年抱持之義理當此亂賊接跡之時終不一聞於上豈不爲臣等沒身之恨也亦何以有補於扶植倫綱杜絕禍本之道哉玆敢裹足踰嶺瀝血叫閽非不知慽我宸衷之爲萬萬死罪而曲謹猶屬小物大義不暇他顧惟殿下俯恕而鄙察焉嗚呼臣等臣等卽英宗大王五十年化育之物也惟我莊獻世子以英廟蒙嗣傳英廟之心承英廟之命代理庶政十有四載臣等愛戴之心與愛戴英廟有何間焉況嶺人之昵侍春坊者間多有之而歸言睿學高明講說則多造精微禮容莊穆接下則曲致恩義臣等之延頸願死秉彝之天固應然也以英廟至仁之性至慈之情情宗祏之有托慶邦運之無疆者容有其極而一種陰邪奰頑之徒潛懷恐懼於貳極之不假辭色乃以執朝權之黨密售撓國本之計醞釀則神鬼莫測排布則左右皆敵而專以譸張謊說把爲歁天妙方指無爲有而凶圖是肆變白爲黑而眞境盡幻太淸雖高氣祲有時乎爲障太陽雖赫螮蝀有時乎敢干此上天之所不免也蓋自戊巳以後五年之間伎倆無所不用手段無所不試締結綢繆者不知爲幾十江充甚至於章奏詬辱者有之急書告訐者有之而奧援從而和應於是乎睿候或有憂愁鬱結之時則乃反以此作爲欛柄交煽內外投抵益巧疑眩遠近播聞益焉以致畢竟不忍言之禍變矣此猶不足慮及於乾道回復憂甚於殿下英明以其已用之伎倆復試已熟之手段燈有乙丙蚓結之群醜環東土含生茹血孰不有與此輩共戴一天之恨乎逮夫聖上御極如日中天八方之所期望者惟在於恭行天討夬殄凶穢使義理昭揭而夫何十七年以來在廷之臣無一人建言以請睿誣之辨析雖以殿下不匱之孝思亦未聞有誕降哀慟之綸明示當時事實仍擧太阿之柄夬正諸賊之刑大聖人所商量非蟣蝨愚賤所可仰度而蔀屋之下竊不無嘆惜于中者近始伏見兩耆臣聯疏之批有曰曩在御極之初次第大行誅討除非凶醜之倖已臥斃未嘗假貸其要領不以近戚俾與於八議之典臣等奉讀以來始知殿下未嘗不嚴於鋤治應逆之義而又未嘗不眷眷於垂天下之大防立人紀於萬世猗歟盛哉如臣等之坐在井中者安能知上天之大也雖然臣等竊以爲殿下此擧盡美未盡善也嗚呼以殿下而治先世子之逆天地之所輿神祗之所監政宜明示其罪顯加其戮使一國之人咸知某人之爲某年劇逆當極律某人之爲某年隨從當次律然後義理可以大明於世刑政可以爲法於後今則不然殿下之心雖治某年之逆而死者不知其死之由於某年之罪況在廷之臣何以知之又況身居遐土之如臣等者尤何以知之殿下之義理明而人不以爲明殿下之刑政擧而人不以爲擧豈不可惜也哉人或言殿下以事在先朝之故不敢顯言討先世子之逆臣等死罪竊以爲大不然伏聞先大王於某年之後旋卽追悔每以某時無安金藏一人泫然發嘆又於故重臣趙重晦入侍之際敎曰卿則得見李彝章何由而復見玉色愀然良久不語蓋李彝章時已作故也又伏聞進殿下於前而敎曰汝之讎尙魯是也以是言之先大王之追念伊日之諫臣痛嫉當時之讒賊有如是矣殿下雖以某年義理建諸天地干犯群凶接治如法此實爲奉承先大王之本心顧何嘗有損於先大王止慈之德乎惟其殿下之所以處置者微密難知故凶徒餘派猶能狺然肆惡人有詆誣先世子者則反謂之忠臣有衛護先世子者則直謂之逆臣以故忠臣志士口欲發而旋閉淚欲下而先制此無他義理不明之故也春秋之義爲親者諱爲尊者諱尊親之地設有不可諱之事猶可諱之況以構誣之言必欲暴揚於世者論以春秋之義其不爲人得以誅之歸乎噫暋不畏法之徒窩窟已深根柢已固公肆凶言有若父傳子受故至今日而星漢之疏出矣其疏雖似陳勉講學而陳勉處都是隱映叵測之語雖似指陳袞闕而袞闕處都是譸張如前之習彼星漢特一卑微之類耳渠雖梟腸獍肚苟非習聞熟見看作茶飯則獨安能肆發凶悖之口不念宗族之湛乎此必有所恃而然矣大抵近歲以來天網甚恢雖劇逆大熟殿下或慮逮捕延及倉卒之頃誅止其身雖以夏材之有君臣以來所未有之凶未或一問其徒黨畢竟用法有若滅口而止人心不知懲畏王綱日漸隳壞今至於收拾不得之境矣虞舜大聖也所恤者惟刑而猶曰怙終賊刑怙者有恃也終者再犯也今此星漢輩之依倚窩窟怙也戊己而不戢有乙丙乙丙而不戢有夏賊夏賊而不戢有瑮復瑮復而不戢乃有此星漢此不可但以再犯言也若使虞舜治之其不容貸也明矣乃殿下置而不問大臣三司據法爭難而不賜兪允耆臣泮儒投匭論斷而一例靳許以殿下動法虞舜之心至於用刑何乃不相侔至此實非平日所望於殿下者也雖然臣等之千里跋涉相率呼籲非直爲一星漢實星漢之窩窟根柢是憂也非直爲窩窟根柢之是憂實睿誣之尙今未辨是痛是恨況殿下之眷念嶺南如彼其勤也禮待嶺南如彼其至也嶺南之搢紳章甫莫不有爲殿下損軀以報之意如欲損軀以報爲先世子辨誣斷然爲第一義理臣等何忍顧念身家不以幾十年結轖之懷拚一死直陳之乎臣等固知此言一出星漢徒黨驅之以逆臣而其爲忠爲逆殿下必洞察之矣後世之秉董狐筆者亦必有權衡者矣臣等又何畏焉臣等在野之臣也不閑疏體患在繁蕪而自附以一字一言皆從腔血中流出惟殿下另加留神明辨睿誣之由於讒賊頒示八路次正許多讒賊未及施之刑扶植倫綱如星漢之凶窮訊其窩窟根柢以絕禍本則宗社豈不幸甚臣民豈不幸甚臣等在道路之中又伏聞逆賊九宗發天地間所無之凶言噫嘻此輩之怙終何若是愈往愈甚也星漢則其言也閃倏隱謎必待辨破而後可使其凶腸敗露至若九宗自其口直吐窮凶之招惟有用法而已九宗星漢爲逆雖不同此輩之不忠於先世子大抵同然不忠於先世子者之推以上及其不忠於景廟勢有所必然眞所謂一而二二而一者也何可以遲晩徑斃有所持難於孥籍之律乎伏願聖明亟從諸臣之請少洩神人之憤千萬血祝
정조 16년 · 강
召見嶺南疏儒李㙖等于熙政堂仍宣批前席
정조 16년 · 목
予謂承旨林濟遠曰疏頭誰也濟遠曰姓名卽李㙖而故玉堂李埦四寸故敎官光靖之子也予命濟遠下敎于疏儒曰旣不敢以文字形容李祉永之疏雖不賜批而爾等千里遠來欲面諭故臨殿召見矣疏頭陞殿讀奏可也疏頭李㙖進伏予曰搢紳章甫中知名者各數三人同爲陞殿可也前校理金翰東前掌令成彥檝前持平姜世鷹前正言姜世綸幼學李敬裕金熙澤金是瓚等以次進前予命儒生等各奏族閥敬裕曰臣卽故吏曹判書奉朝賀觀徵之五代孫故參判沃之玄孫故修撰萬維之曾孫也熙澤曰臣卽校理熙稷之再從弟金翰東之三從姪也是瓚曰臣卽故司諫贈都承旨坽之六代孫也瑀起伏讀疏訖予掩抑良久敎曰心神不能收拾言語不能接續欲諭而無以爲諭矣又良久哽咽不成聲欲言而不能言如是者屢矣敎曰心旣抑塞語無次序欲言則恐有傷於遠儒瞻視矣又良久敎曰不忍以文字泚筆故欲面諭而亦豈忍聞爾等之疏乎然而爾等千里裹足萬人聯名且事係莫重予豈以一見爲難而不賜一言乎若無一言則不但爾等之抑鬱嶺以南幾萬人士將無以解其惑但精神迷錯難以盡諭當言其大略矣予之銜哀忍痛已經三十星霜踐位行禮亦近十年許多歲月何日非銜恤之日而旣不敢以義理明言之又不能以刑政快施之平日讀書非曰學力之有素而至於此事自以爲稍有躬行心得之理四十年講明者卽此箇義理也苟使大舜周公易地則未知有何等透徹之見而以予識見不外平素所講定者矣誠如爾疏中所云雖罪誅者不知其罪之爲何則一世之瞻聆後人之傳聞將何以知予本心乎嶺南素稱詩禮列朝所以眷待者異於他道立國以來凡有大義理無不參涉戊申事雖爲一路之羞而此亦出於誤看義理不知自歸於亂逆其時亦有誑惑煽動之輩甚於今日故竟至於誤了一道矣爾等之疏出於義理雖不忍毫分縷析而旣借方寸之地何可無一語乎自有天地以來有君臣父子之倫以子情事豈或有一分掩覆周遮之心而其事則至難言其言則不敢道天下事有經有權權之一字下聖人一等者雖不可遽議於達道而予於此事自有量度稱停者必欲盡言則亦有所不敢寧受天下後世之譏議豈敢盡其說乎尙魯則旣有先朝下敎文女之罪與尙魯一般故踐阼之初一番處分只出於大體義理而其餘諸賊乙丙之間自干天誅幾皆伏法雖以麟漢處分言之旣在八議之科且其不必知三字便同莫須有等語而竟至致辟者不但以其時罪犯而已麟漢之罪心與復賊一般雖欲言之其年其月事予豈忍言乎至如禧賊一門之內父子兄弟男女老少至於奴婢之屬無不伏法者自有誅討以來所未有也此無異於漢之三族法矣昔日离筵嘗有指禧賊爲江充之敎禧賊之罪卽此可知雖以丙年秋罪惡言之稱兵犯闕詬罵天日古或有之而挾匕埋凶皆出於禧賊之家此則千古所未聞也麟與禧特其大者其餘可誅可殛者幾皆鋤治至於復賊則有浮於麟漢手磔口臠猶屬歇後語每一登筵心骨俱顫豈忍一日對其面而手握重兵其徒寔繁有不可遽然處置故多年隱忍竟因事端而用法前後兇逆竟不得聲罪致討者誠以事在先朝難於爲說故也而竊恐義理因此晦塞矣丙申春獄人或疑之而載翰輩之爲劇逆已在於一疏之前公行貨賂締結宦寺況其締結者卽效忠國來等凶宦而禧魯諸賊之所嘗締結者也百計鑽刺多般慫惠或以甘言誘說之或以危言恐動之予雖沖年豈不知此輩之陰譎乎將欲仰奏先朝發渠奸情則又敢以廢立等凶語公肆詬詈渠輩之腸肚不難知也大抵復之一字先大王臣子之所不敢言殺之一字奉朝賀地處之非可擬提設或大行誅討明言不諱則先大王在天之靈雖悅豫於冥冥之中而景慕宮之於昭陟降亦豈無怵惕不安之心乎苟如此則予於他日恐無歸拜之顏以親心爲己心則有不得不然者矣載翰輩不但予之罪人卽景慕宮之罪人又不但景慕宮之罪人卽先大王之罪人也丙申處分烏可得已乎南中之出道顯者蓋亦起疑於處分之外面粗跡專昩本事本意而然爾疏中亦言李彝章趙重晦等事而此人予何可忘之向時旋褒之典不足以酬其萬一矣大凡情之所在理亦寓焉理無無情之理情無無理之情予之秉執自以爲不悖於情與理而亦安知事事而合於情理乎近日柳星漢事亦有商量者人君豈有私讎而古亦有君讎國賊之語星漢疏上款一如麟復之爲予讎與否終未的定故姑不用法者此也李祉永疏中翬晚事似不知本事矣申光綏則雖用追律而晩則未必與其子同惡若以時相而不可貸則此又有不然者何異於益男之只論金領府乎翬良則請鞫羅賊之箚言人之所不言亦可以見其心而辛巳秋非此人則事將不測矣予之本意除非讎賊則不欲追論於身後矣羅賊設鞫之前已得凶書於掖庭盤問之時搜出一款無關於金吾郞矣三浦張帆卽陽澤麟漢等所爲而皆已伏法祉永亦何以盡知其時事乎予亦不能盡詳如四五十歲以下後生少輩無怪其不知也人旣不敢言人又不忍提誠恐歲月寢遠義理愈晦百世之下不知予之本心故近於諸臣章奏之提說不忍聞不敢言處不能使之勿爲者此誠萬不獲已而然或者以爲麟漢無不必知之說善復若或先斃則將無以正其罪此說似近而亦有不然者麟漢雖無乙未員犯豈無處分之道而善復亦何待其自斃乎嶺南卽國家根本之地緩急有所悖予之望於嶺南者非比他道矣予之本意大略如此爾等須以予之本意歸語一路人士可也㙖起伏奏曰臣等以遐土賤品抱此義理父兄師友之間講磨有素忍痛含冤三十年如一日而老而死者亦多矣臣等今行若伸義理則將以歸告乃父乃兄之廟而及承聖敎又不勝臆塞矣太淸無損於陰翳日月無關於螮蝀殿下之夬伸義理顧何傷於先朝處分乎里克之誅不以其罪故春秋書其官不以其罪罪之則大抵與不罪等矣予曰陰翳雖無損螮蝀雖無關而語及太淸與日月則已有所不敢矣仍命濟遠書疏批命進在庭搢紳章甫於殿陛宣批訖予謂入侍史官曰今日筵敎不忍聞不敢書之外毋或失實詳細記注也○批以爾等千里踰嶺跋涉叫閽其事則至敬至重莫大莫嚴其言則聽不忍見不忍不敢提不敢道也予寧或開口容說於絲綸之間有若循常賜批爲哉此所以致爾等於筵前面諭本意者哽咽吞塞言雖不能盡意大略似不外是爾等毋憂義理之不明刑政之不擧而惟予本意之愈晦愈隱是懼而是恐交相告戒念念闡揮則爾等嶺土搢紳章甫之功也
정조 16년 · 강
命減杆城郡補蔘價戶斂之數就貢蔘十六兩中除出十兩作爲京貢劃付常賑耗每年四百兩俾爲添給之資又減本邑案付訓局砲保一百六十七名其餘御史所陳諸條幷依備局覆奏施行
정조 16년 · 강
置守護軍各三戶于慶州府新羅諸陵蠲其役布
정조 16년 · 목
備局啓言新羅諸王陵守護軍闕額良軍如不足則以寺奴充代之意行會該道矣卽見慶尙監司鄭大容所報則以爲新羅諸王陵守護軍以寺奴中各三戶除其貢布各別擇定而前定軍卒不必代定只就闕額塡充專意守護爲辭而成册內新羅始祖王陵南鮮王陵僧理王陵婆娑王陵在同岡前定良人一名新定寺奴二名脫鮮王陵前定良人一名新定寺奴二名味鄒王陵前定良人一名新定寺奴二名奈勿王陵前定良人一名新定寺奴二名法興王陵新定寺奴三名眞興王陵眞智王陵文聖王陵憲安王陵在同岡新定寺奴三名眞平王陵前定良人一名新定寺奴二名善德王陵前定良人一名新定寺奴二名太宗武烈王陵前定良人一名新定寺奴二名新武王陵前定良人二名新定寺奴一名孝昭王陵聖德王陵在同岡前定良人一名新定寺奴二名景德王陵新定寺奴三名憲德王陵前定良人三名憲康王陵定康王陵在同岡前定良人一名新定寺奴二名孝恭王陵前定良人一名新定寺奴二名景哀王陵新定寺奴三名興德王陵前定良人二名新定寺奴一名僖康王陵閔哀王陵在同岡新定寺奴三名文武王陵前定良人一名新定寺奴二名合五十七名矣所謂良人亦必有役名而所報中不爲校擧竝與寺奴一體除其役布使之專意守護此後則一依此例隨闕隨代每歲末修報本司事更爲嚴飭矣
정조 16년 · 강
推慶尙監司鄭大容罷忠淸監司朴天衡舒川郡守呂萬永庇仁縣監白東備馬梁僉使李文伯等職棍配左漕倉領運差員李雲澤其餘護送差員及左右後倉都差員等分施罷拿定配之典
정조 16년 · 목
天衡狀啓以爲庇仁縣監白東備牒呈內今月二十一日夜慶尙道左倉漕船十七隻一時上來六隻則泊於馬梁鎭前洋其外十一隻內三隻逢風致敗於本縣西面都屯里後洋八隻船不知去處云馬梁僉使李文伯牒呈內今月二十二日嶺南左倉漕船一隻致敗於本鎭烏力島後洋而沙格則乘汲水船漂出於串昌內洋又有致敗船一隻只見本板漂出於同島後洋故詰問於敗船色吏柳仁孫則以爲今二十一日日暮時本倉漕船十七隻自全羅道古群山一齊發船向洪州地龍島前洋之際風雨大作荷板動退水滿船中沙格等十七名各乘汲水船漂泊到此大丁韓分三未及跳下落水渰死云而目今風浪接天稍待風息詳探馳報云舒川郡守呂萬永牒呈內今月二十二日慶尙道左倉漕船一隻致敗於本郡南部面白沙場里前洋又有不知自何來稅船一隻漂泊於西部面牙項里前洋方在致敗之境故急急救護安泊於浦口云舒川浦留鎭將方道亨馳告內今月二十二日成安縣宙字漕船漂泊于本鎭後洋依崖掛置故急發軍丁卸下穀物云矣臣卽爲發關於兩邑兩鎭穀物鉤拯漂船探訪之道及渰死人拯出等事爲先嚴飭而庇仁地三隻船致敗穀物鉤拯差員以藍浦縣監申昕及保寧縣監吳正根差定馬梁鎭二隻船致敗穀物鉤拯差員以鴻山縣監金晉柱差定舒川浦掛船穀物卸下檢飭差員以韓山郡守李集星差定使之罔夜馳往漕船事體何等愼重而船隻致敗至於此多莫非沿海邑鎭護送不勤之致當該將校監色等方自臣營各別嚴刑懲治又狀啓以爲卽接庇仁縣監白東備牒呈內都屯里後洋三隻船致敗處什物空石及穀物方張拯出之際又有敗船本板漂出於扶士門後洋杉板及帆竹漂出於介也項後洋而穀物空石之屬初無形跡云舒川郡守呂萬永牒呈內今二十二日慶尙道左漕倉屬辰字洪字兩隻船漂泊於本郡開也召島後洋而辰字船則鴟木折傷帆竹腰折沙格中一人落水渰死不知去處所載穀物盡數漂失洪字船則全船沈水云慶尙道馬山左漕倉領運差使員龜山僉使李雲澤牒呈內所領漕船十七隻今月二十一日到庇仁烟島前洋狂風大作各船分散六隻僅僅安泊於馬梁鎭前洋其餘十一隻船中昌原天字船及餘漕船鎭海月字船巨濟盈字船宜寧列字船合五隻爲風濤所驅仍爲致敗於庇仁地與馬梁鎭又一隻船破碎於同縣境而人命則生活方在無人島又五隻船漂散各處不知所在云矣六隻漕船之一時致敗已是挽近所無而又有此三隻船竝沒之報萬萬驚心統而計之十七隻之中致敗爲九隻安泊爲八隻而人命之死生與否穀物之裝載多少船邑字號勘合有無姑未詳知待邑鎭更報鱗次狀聞爲計而當此暑月鉤拯一款最爲時急故林川郡守朴知源韓山郡守李集星加定鉤拯差員舒川郡追報兩敗船經三日始爲報來故擧行萬萬稽忽該郡首吏鄕爲先捉來嚴治又狀啓以爲續接庇仁縣監白東備牒呈內敗船沙工等處其所載邑名船隻字號査問則都屯里後洋漂船三隻內一隻昌原天字船一隻鎭海月字船一隻宜寧列字船扶士門後洋漂出船二隻卽昌原餘漕船馬梁鎭後洋漂出船二隻內一隻巨濟盈字船一隻只有本板漂出而沙格方在島力島故船隻字號與所載之爲其邑穀物姑未知得都屯里後洋三隻致敗處今二十二日拯出米完不完竝七百二十八石太完不完竝四十三石空石一千三十二立云馬梁僉使李文伯牒呈內本鎭後洋二隻致敗處拯出米完不完竝四十七石太完不完竝十四石空石四百七十六立云舒川郡守呂萬永牒呈內白沙場敗船處今二十三日拯出米完不完竝三百三石云舒川浦留鎭將方道亨馳告內本鎭後洋掛岸之宙字漕船所載米九百六十七石零太八十七石零內米六百五十石已爲卸下無一沈濕餘米太之在船者亦無一包沈水之事云矣鉤拯一款何等時急而今至屢日所拯穀數如是零星其所擧行萬萬稽忽故各該邑鎭首吏鄕竝爲捉來嚴治刻期督拯而所拯穀物依昨年該曹行會着實曬乾覓船上納之意關飭於各邑鎭○備局啓言忠淸監司朴天衡慶尙道左漕倉漕船九隻致敗緣由三度狀啓有竝爲草記稟處之命矣漕轉事目本自申明昨年飭敎何等截嚴而九隻船之一時致敗嶺漕設始後所未有之事春夏風勢之間或不順古豈全無而今獨有之乎古則能善爲護船今則致許多臭載此莫非法久鮮弛本道之嚴束他道之護送漸不如前而領運差員又不盡心之致若不從重論勘嗣後之弊不可勝言嶺南道臣從重推考護送差員及地方官之不爲殫心任其盲進以致掌內覆後之如是數多者事之可駭莫此爲甚敗船地方官舒川郡守呂萬永庇仁縣監白東備馬梁僉使李文伯竝先罷後拿護送都差使員令該道指名現告亦爲拿問處之領運差使員龜山僉使李雲澤旣不能檢束沙格又不使善爲候風尸居船中有無不關領運之意果安在哉不可尋常處之先罷其職待漕船到泊拿問後施以定配之典恐不可已敗船旣在道內則不能先事管束之失在所難免況三度狀辭糊塗莫甚屢回看閱無以尋逐其段絡雖由於邑鎭未及細報之致逐條論斷終欠綜核道臣數遞雖曰可悶此必有非常處分然後可以震悚一道懲戢後日忠淸監司朴天衡施以罷職之典沙格等待畢拯嚴治如或有奸情綻露則都沙工梟首斷不可已其餘穀物衙門區別等事待査狀畢到請令各該衙門稟處允之敎曰左漕倉漕船之致敗雖曰九隻各自漂流十七隻同然全一倉漂流之擧數十年前湖南漕倉事以後所未聞者昨遣度支長問議於卿者蓋欲行大懲創之政也諸條論列竝依草記施行錦伯狀辭之駭然不但讀奏承宣無以領會問于有司之臣亦然方面雖任重其溺職多端而寬恕太久旣欲處分則罷職輕矣施以不敍之典領船差使員不可拿配而止令道臣大張威儀嚴棍定配該倉都差使員卽其地定配近年以來三漕倉無不駭然今年亦然右後倉都差使員亦爲罷職新到及時未在職者勿論許多船隻人命致傷先報者一人云令道伯恤典依例擧行其餘沙格之有若不知去處樣登聞者錦伯事節節駭然斯速推尋狀聞事嚴飭該道
정조 16년 · 강
命以李鎭復柳誨等緘答出給金吾
정조 16년 · 목
掌令鄭景祚持平朴載淳等啓言兵曹參判李鎭復前佐郞柳誨等發緘取招則答通內李鎭復以爲今月十一日與參議李濟萬替直而以攔入人草記事未卽出去之際濟萬送人於政院得見逆賊九宗口供謄本曰供辭非狂人也渠焉敢發明乎云云故從傍見之曰果然不狂而必凶惡之漢也卽起出來伊時入直佐郞柳誨亦在座聞之而其間事狀不過如斯云柳誨以爲今月十一日入直騎曹內省時以本曹草記呈政院後有回報堂上事自政院下來之時直入堂上入直所則本曹參判李鎭復未及出直而在座參議李濟萬已入直移時矣言及呈草記之由方欲還歸直次之際李濟萬手持中簡細細書成者熟視再三仍置膝下旋復披見雖是素昧之間旣與對坐故意謂公傳文字偶請得見則濟萬初則不許再而後强而出示蓋一簡中分者而下段則初不出示只示上段而乃是逆九金吾最初口招非吏書非謄本字行之間多有塗乙處則所見明是私草而未知來自何處傳自何人看畢還投謂以與玉堂問啓大是相反云爾則濟萬顯有嗟惜顧藉之意屢以罔狀罔狀稱之而已故無他酬酢仍卽起還矣乃者憲臺之論斥李濟萬也以爲目擊之明證至承緘問之命實狀如此他無所達云矣所供如此請上裁敎以緘答出給該府照律待出場議處
정조 16년 · 강
全羅右水使李恒林以薪智島萬戶李盛春罷黜事馳啓
정조 16년 · 목
狀啓以爲康津縣奸民輩偸䂨封山松木其數夥然薪智島松田失火延燒而萬戶不爲據實論報萬萬可駭康津縣監洪秉臣三次遘癘僅僅回蘇公務廢却事勢似然而常時不能檢飭之失請令廟堂稟處薪智島萬戶李盛春爲先罷黜臣到任未幾有此奸民之冒犯不勝惶恐待罪敎以爾則到任屬耳勿待罪事回諭
정조 16년 · 목
以李集斗李百亨爲承旨金翰東李魯述爲副校理權坪爲修撰李顯默爲副修撰金履翼爲忠淸監司林泰遠爲昌原府使李冣源爲密陽府使李迪爲舒川郡守任長源爲庇仁縣監李世胤爲積城縣監徐有防爲都總管
정조 16년 · 강
副司直尹蓍東上疏賜批
정조 16년 · 목
疏略曰世道不幸亂逆層生至於近日星九之變接踵繼起而極矣其兩款悖疏二字凶供實千古所未有之劇逆大憝外托陳戒之名內售誣逼之圖隱詬顯詈上及不敢言之地指無謂有必欲眩四方之聽者星漢也假稱癲狂巧避大論陰蓄無君之心肆發不道之言者九宗也頭面雖換心肝相連眞所謂一而二以而一者也一賊雖斃一逆尙存脈絡貫通明若觀火則窩窟之打破根柢之究覈一鞫星漢可以盡露伏願亟允諸臣之請使天討克行亂本斯拔嗚呼方此主辱臣死之日臣子分義當不計出位與在譴沫血聲討冀感聖聽伏況九賊臺通在臣在銓之時臣方追訟憤恨欲死無地果然請譴之諫疏發矣臣固受以爲罪何敢費辭對卞乎臣本疏於政注闇於物情但聞此賊連爲隨行於典籍監察諸曹郞署且其祖與曾祖皆爲臺閣故全昧曾前之枳棄只憑挽近之調遷謂以允次考案檢擬到今追思心膽碎而毛骨悚臣與此賊面目不相見聲息不相接卽同朝之所知然亦安敢以此自諉而自明以重犯猥越之誅哉仍念臣於年前猥膺方面之恩再昨冬逆竪之由海下陸也昏迷劻勷天喪其魄其未出也旣不能據法爭執已出也又不能趁卽登聞遂使海島假息之賊任其出去視若凡囚恪守嚴畏之節反忽讎疾之義公議迭發聲罪莫嚴薄勘旋蒙蕩條私心轉益悚惶縮伏經年如窮無歸今者所被人言不比尋常舊罪未勘新愆復彰孤負再造萬殞難贖伏乞重勘臣前後不審之罪以謝臺議以安私分批以九宗事柳星漢事不允年前辭疏之不審伊後按藩時無妄卿亦不能自鮮至於今番人言不以爲是卿其勿辭
정조 16년 · 강
放時囚鄭冣成韓範敍金華儉等
정조 16년 · 목
義禁府啓言吏曹正郞鄭冣成原情以爲刑曹參判李亨元除拜在於寶還納之後故敎旨未及安寶而安寶與否自本曹元無知委於通禮院之例矇未擧行及夫秋曹吏之來問也下隸以敎旨未出不可翌日傳授之意言及而曹吏旣已探去故更未別般知委矣終致肅單之遽呈有此格例之大乖身爲該郞不善擧職之罪無所自逃云請議處假引儀韓範敍原情以爲刑曹下隸來呈本曹參判李亨元肅拜單子故敎旨安寶與否未及覺知矇然捧呈愚迷溺職之致罪實無所逃云行首引儀金華儉原情以爲身爲行首引儀不能檢飭莫重肅單徑先捧呈伏地震越惟俟嚴誅云請竝刑推得情竝敎以付過放送
정조 16년 · 목
狀啓以爲毋論公私賑饑民形色擧入蘇完之城更無捐瘠之患而勿以賑政之垂畢或忽撫恤之方詳察民勢益勉賙濟事嚴飭今月中廵饑口穀總修成册上送賑恤廳○尤甚邑鎭鐵山府飢口二千四百六十七折米六十九石四斗四升鹽五石十一斗五升零○粥犬米二石八斗一升零醬五斗三升零藿三百八十立半宣川府飢口一千七百九十五折米五十二石十三斗五升鹽四石八斗九升零○粥小米二石十三斗四升零醬九升藿四百五十立龍川府飢口四千五百十四折米一百三十六石六斗五升醬十二石三斗六升○粥小米四石九斗二升零太三石一升零鹽十一斗四升零龜城府飢口二千九百九十五折米八十八石十二斗醬七石十一斗六升零○粥小米四石十三斗三升鹽四斗三升零宣沙鎭飢口二百四十九折米七石四斗八升鹽九斗五升零○粥大米四斗三升醬四升零藿三十九立半阿耳鎭飢口二百八十一折米八石八斗六升鹽十一斗五升零○粥小米七斗二升鹽七升零車嶺鎭飢口二百二十三折米六石十斗一升鹽八斗八升零○粥小米三斗三升零太二斗二升零鹽四升零牛峴鎭飢口二百三十折米一百四十三石十斗七升醬八斗六升零○粥小米三斗一升零太二斗三升鹽四升零彌串鎭飢口一百十九折米三石六斗五升醬四斗三升零○粥小米二斗七升零安義鎭飢口一百六十八折米五石七升醬六斗七升零○粥小米一斗一升零太五升零鹽一升零西林鎭飢口九十七折米二石十斗五升鹽三斗二升零○粥小米一斗二升零醬一升藿十五立植松鎭飢口一百二折米二石十四斗四升鹽三斗七升零○粥小米二斗四升鹽一升零山羊會鎭飢口一百一折米三石二斗四升鹽四斗四升零○粥小米一斗七升零太一斗零鹽二升零之次邑孟山縣飢口四百八十二折米十四石八斗四升醬一石四斗五升零○粥小米四斗六升零醬一斗八升零藿一百九立初廵飢口一萬五千一百八十五內一千三百七十四口付還及傭役拔去十二口追付中廵實飢口一萬三千八百二十三折米四百九石三斗一升鹽十三石一斗九升零醬二十二石九斗五升零粥大米二石十二斗四升零小米十四石三斗六升零太三石六斗二升零鹽一石二斗八升零醬一石一斗八升零藿九百九十四立
정조 16년 · 강
遣承旨詣宗廟景慕宮奉審摘奸承旨李翼晉金孝建等陳疏徑出還給原疏仍遞其職
정조 16년 · 목
翼晉疏略曰卽伏見正言韓致應疏則以爲嶺儒之疏該房承旨推諉阻搪至有當該承旨竝命刊削之請臣驚怳愧恧不知自措當初事實略慕於徑出之疏而伊日午間金翰東之言送政院也院中諸僚皆以儒疏無太學謹悉則不得捧入旣有定式若受來泮通卽當捧納之意爲答如是往復仍致報申該房纔退之後翰東之疏來到盛斥喉院之阻搪而伴直適又遽出故臣不得已獨自徑出矣蓋章疏到院然後捧退責在承宣今此嶺儒疏槪旣未到院疏中辭意疏錄多少漠然不知以致淹過時刻只緣拘於格例而然今此臺臣之盛加論斥似或未詳其委折而若謂在院之臣固知原疏之大義理關頭萬餘人齊籲而故爲阻搪者然勒加以防塞漫漶之斥則是豈臣本情也哉玆陳短章徑出禁扄伏乞聖明治臣擅離之罪勘臣溺職之失敎以聞是坐直則情勢勢難仍冒許遞原疏亦爲還給○孝建疏略曰則伏見正言韓致應留院之疏以嶺儒封章不卽捧入事有該房承旨刊削之請矣大學旣無謹悉疏槪又未到院疏辭之爲如何疏儒之爲幾許未及聞知而拘於格例有所往復者非出於推諉之計今此臺言論勘過情金翰東之畢竟疏斥雖在臣申退之後初頭言送旣在臣在院之時名以該房臣何敢獨自晏然乎僚員以此徑出則義無異同玆陳短章徑出修門伏乞聖明亟削臣職以謝人言仍治臣罪以肅朝綱敎以雖非坐直職在該房而旣遭刊削之斥勢難强令察職許遞原疏還給
정조 16년 · 강
命兵曹參判李鎭復前佐郞柳誨處以李濟萬事問啓
정조 16년 · 목
政院啓言問啓事命下矣問于兵曹參判李鎭復處則以爲臣於昨日緘辭已悉仰達而今十一日臣與參議李濟萬替直濟萬入來臣未及出去之除濟萬送人於政院得見逆九供草謄本而言曰供辭非狂人也渠焉敢發明乎臣從傍見之曰果然不狂必凶惡之人也伊時入直佐郞柳誨亦在座聞之而至於柳誨之强請於李濟萬得見逆供謄本之事及濟萬所稱罔狀之說臣於在座時未堂見聞也則必是臣出來後事也且騰供紙之一簡中分云者一段則是謄供一段則濟萬所謂政院答札云云伊日事狀不過如斯此外更無可達之辭云問于前佐郞柳誨處則以爲臣昨於緘問之下逐條詳陳則今於問啓之供別無異同而今月十一日臣之入直騎省已二日矣伊日朝前本曹參判參議相與替直而李濟萬以入直堂上入來直所之時臣以本曹草記呈納事自政院下來之路直到堂上相對處則李濟萬手持細看者果是中折簡二段而其上端卽逆九金吾最初草供而細細書成間間塗乙旣非吏書且非謄本下段則初不出示故臣未知其樣文字而向逆九頭有愛惜願藉之意仍以罔狀罔狀稱之其言尙今在耳焉敢誣也第嫉辱逆九等說臣未得聞知蓋本曹參判參議則相對已久其間未知有何酬酢而臣不過霎時間相接則所見果是逆九供招與嗟咄之氣色所聞果是罔狀罔狀等說此外更無所達云矣
정조 16년 · 강
遞承旨李集斗以李晩秀尹弼秉鄭益祚爲承旨竝前望也
정조 16년 · 목
政院以承旨未差之代請開政差出敎以左承旨許遞與未差之代前望單子入之待下批牌招察任仍以晩秀等批下
정조 16년 · 강
命舒川前郡守呂萬永庇仁前縣監白東修馬梁前僉使李文伯等待待命拿囚
정조 16년 · 목
禁府啓請拿來有是命
정조 16년 · 강
遣史官敦諭左議政蔡濟恭右議政朴宗岳仍命偕入
정조 16년 · 목
敎曰鼎席之外備內曠已及旬月廟謨委積獨勞於上言念朝象寧不慨然左相則其間似難於强赴差待所愼之快痊欲事敦迫矣觀於日昨箚本可驗勿藥至於右相初次之箚再次之奏三次之疏大非所望於此大臣者然苟欲隨次一一較正何異於推浪而助瀾此所以物來順應一味方便者也大抵天下本自無事無事中挑起鬧端年少新進之所恥爲予豈爲此乎今日之事一言而蔽之曰大臣不可不勉出欲勉出則先自圈事坐罷人須卽收敍以開大臣進身之路而已大臣造朝然後圈中人去就之出場又當在次第件事遣史官以此傳敎傳諭于左右相與之偕入○假注書宋知濂書啓臣敬奉聖敎傳諭于左議政蔡濟恭則以爲緣臣癏曠廟謨叢脞獨勞之歎至登絲綸此臣死罪也顧臣病狀雖不至形見苦谻最是兩脚無力雖戶庭跬步欲起還仆萬無運身之望以此証形趨簉文陛非所可論苟非實狀如此臣之情勢亦云難進何必以疾病二字煩陳乎恩召之下祗承無路云矣臣旣承偕入之命姑爲仍留敎以容俟少間之隙更當敦勉司錄發牌此意往傳○記注官李宗烈書啓臣敬奉聖諭傳諭于右議政朴宗岳則以爲臣之區區情悰曾已備陳於箚疏中而顧今亂賊跳踉四字抹下義理斁塞沐浴義重何敢言病而第臣素患痰癖之症添劇委頓已爲一旬餘矣情地姑舍賤疾如此雖欲强策其勢末由數行書啓亦不能締成古人輿疾討賊之義果安在哉謹當收拾精神更入文字云矣敎以卿之情勢未知何情勢耶凡情勢云者已爲見斥於人之謂而箚是卿箚奏是卿奏疏是卿疏卿自爲此反稱情勢豈其可乎哉卿如是故左相亦不出予雖無孚感臣隣之誠意而豈可不踐向筵所言公然任卿之去而不思挽留勉回之方乎不在多言惟知勉出二字卿須俟少間卽起造朝至於更入文字云云下方新有飭敎以大官之故雖不幷擧在卿道理宜存諺所謂汝諭吾聽之戒設有欲言之眞正情勢言之入人勝於齟齬之文字登筵陳懇之親切豈比一幅疏箚乎更勿以引義引退等語惱予困予以爲省事息煩之地事更令司錄往傳
정조 16년 · 강
敍前大提學吳載純前吏曹判書金思穆前參判朴祐源仍命載純守禦使仍任
정조 16년 · 목
敎曰稍久矣飭責亦已施矣前大提學吳載純敍用叚落雖殊事件則一也前判書金思穆前參判朴祐源一體敍用○敎曰如是度日只費許多酬應豈成說乎設欲引義出槪足矣竝與此而禁之非禮使之義前文衡辭疏勿爲捧入至於銓堂則處分之下豈敢更有云云幷與出槪嚴飭勿爲呼望○敎曰前守禦使吳載純仍任本任傳授密符敎諭書依近例以前授者仍授
정조 16년 · 목
孝成啓言臣日昨傳啓之際以拔去罪人之姓字致勤嚴敎今日承宣又以不爲添書姓字莫重啓辭不爲捧入蓋臺啓體重一字加減皆出公議不可得以乍拔旋書者而承宣之據執至此莫非臣巽軟不職之罪以此情踪不可一刻晏然於臺次請命遞斥臣職敎以凡關石和均各有不易之章程雖於當用法之罪囚用法之前例無去姓之法而自夫偏黨熾而古規全廢甚至罷削之罪或多去姓之謬習習俗荏苒人之見之者不以爲異此豈制法之意前此每勤飭敎今番事亦然昨日提問之下憲臣之初曰忘漏更云嚴畏地頭雖曰貽笑莫甚其爲知非卽改亦可見其心爾則聞昨夕更下之飭敎猶且如是者豈可乎哉旣以姓字之書與不書無關於啓體縷縷敷示之後豈敢如是執拗勢難例批依啓
정조 16년 · 강
承旨申耆陳疏徑出賜例批
정조 16년 · 목
疏略曰臣於昨日伏奉柳星漢去姓之啓勿爲捧入之敎招致兩司之吏詳細知委矣卽者正言朴孝成詣臺傳啓不加星漢之姓一如前啓蓋星漢之疏上款則語犯莫重下端則事係誣聖凡今含生之類莫不明目張膽疾聲致討誓不與共戴一天則臺啓之必欲去姓不但出於深惡痛嫉之意雖其一字半畵亦不敢自去而自書者臺體卽然臣欲以同憤之義循例捧入則聖敎諄複有難違越臺啓旣傳之後雖尋常論列有不敢自喉院斥退則況此懲討大論關係不輕者乎職在該房捧退兩難如是而何敢一刻蹲冒於代納之列耶且況校理李普天疏有星漢凶疏後不言三司刊削之請臣於伊時叨忝誎長含默之失臣亦難免人言峻發不覺騂汗以此以彼有難晏然忙陳短章徑出禁扄伏乞亟降譴何以治臣前後不職之罪焉
정조 16년 · 강
遞承旨金憙趙心泰申耆以徐邁修權裕尹行任代之旋遞裕行任以李思祚徐有秉代之竝前望也
정조 16년 · 목
政院以耆違牌啓敎以都承旨之許久呈病亦宜曲諒與違牌承旨左承旨許遞前望單子入之待下批牌招察任○政院以裕在外啓敎以許遞以行任違牌啓敎以聞其情理姑難行公許遞
정조 16년 · 강
敍違牌坐罷諸玉堂
정조 16년 · 목
敎曰新舊錄無非坐罷之人此豈許久如是之事乎玉堂違牌坐罷人員竝敍用
정조 16년 · 강
領府事李福源上箚賜批
정조 16년 · 목
箚略曰臣於病狀昏昏中伏聞大臣三司以聲討柳星漢事連上箚啓末蒙允可前後批旨輒以惜其官名歸之鄕闇爲敎臣愚竊以爲不然夫人君聽言之道語及時政事關袞職則雖無嚴犯分之言一切包容不加之罪此盛德事也至於君上所尊敬之地一有指斥法不容誅所以嚴倫綱而重名義也噫嘻星漢之疏一何無人臣禮也殿下之所不忍言而星漢忍言之殿下之所不忍聞而星漢肆然筆之於書進之於前而隱映窺測反復詰難用意下字絕無倫而大不敬臣不敢窮竟其說重慽我聖心而此而不誅則倫綱隳矣名義晦矣下陵上替國無以爲國尙何暇待之以言官責之以鄕闇哉至於下款語之架鑿譸張國人所知輿憤所切而事關聖躬殿下猶得以㴠容之若其關係莫重三尺至嚴雖以聖上之寬仁大度藏疾納污此處用不得也臣雖癃廢屛蟄不與朝議秉彝所同義難默息伏望聖明亟循大臣三司之請鞫其情而斷以律焉批以卿言轉緊於諸說旣言倫綱又言名義而予雖未造義理蘊奧寧或於上叚一款當治不治官名於惜之鄕闇而恕之凡看文字句作切勿欲更劈一隔包鉤索故耳仍敎曰此批答遣史官傳諭
정조 16년 · 강
大司諫林蓍喆上疏賜批
정조 16년 · 목
疏略曰朝廷之懲討不嚴世道之陷溺日甚何許不逞之徒又釀出至妖至凶之一星漢矣蓋其原疏閃倏熒惑難曉語脈而上款事之隱映爲說者可見筵敎之渠亦得聞而佯若不知肆發悖口故逼莫重之地是豈人臣所敢萌於心而發諸口者乎至若下款云云我殿下前後懇惻之敎平日節儉之德有足以質諸神明凡係聲色紛華未嘗有一豪髣髴而乃敢以千虛萬謊之說白地架鑿厚誣至尊必欲上累聖德下惑群聽而後已其設心之凶慝遣辭之狡惡除非乙丙凶黨傳法護神者寧有是也渠以蟣蝨賤品忽地闖發作此凶悖之擧者決非獨辦必有脈絡根柢之暗地包藏且以渠言觀之旣曰巷傳則其所傳說自有其人究覈得情打破窩窟決不容少緩而以聖上藏疾納污之量雖欲斷之以鄕闇付之於一笑天理本自不泯人心莫不同憤此而置之則其何以懲亂逆而靖世道乎伏願聖上亟允臺啓嚴加訊覈以拔亂本俾嚴邦憲焉且伏見重臣金履素疏本則外託聲討之名內懷自明之計滿紙張皇囫圇說去者實未曉語意之何所指的而大抵星漢之疏是何等凶言悖說則見之者必當膽掉聞之者亦當心寒而噫彼履素之暗相馳書要與酬酢者抑何心腸且況渠疏中以爲星漢所答之書遣辭之抑勒用意之巧猾百倍於疏中句語云爾則卽地沬飮張目懲討臣分之所當然而不此之爲始乃投疏於公議峻發之後其所論斥之說不過自脫之圖則其心所在昭不可掩據此一事可知其居常親密往來綢繆之狀如此之類不可置而不論臣謂吏曹判書金履素爲先施以屛裔之典宜矣夫臺啓中罪人姓字之或存或拔一遵公議之所在實是不易之常憲則昨日憲臺之始去星漢之姓固出公憤而末乃添書抑獨何心擧措之顚錯聽聞之駭惑莫此爲甚決不可以已遞而不論臣謂昨日詣臺憲臣竝施刊削之典宜矣批以柳星漢事置之附陳金履素事聲罪如是狼藉律名至及屛裔是豈彷彿於重臣本情也哉邀之所欲卞之也心腸綢繆等目不可輕加於人至於自明之後時亦似緣於未及周旋以此以彼所請不可從尾陳昨日憲臺事俄於諫避詳言之所失雖非細其心亦可見何必深責乃爾卿其勿辭行公
정조 16년 · 강
副修撰李相璜上疏賜批旋命許遞
정조 16년 · 목
疏略曰臣伏見柳星漢疏本全篇旨意閃忽叵測展讀未半自不覺髮竪膽掉寧欲無知也乙丙逆徒之譸張浮言誣衊聖躬罔有紀極而猶未敢登諸章奏公肆顯詆若此賊之爲也將臣之選妓張樂自在於外營新恩之率倡祗迎循常之故事則渠以何心勒名日雜入內苑褻近大駕下語囫圇必欲變幻其事實專事架勒有若創覩之過擧終又歸之閭巷之聞顯售疑亂之習者其爲計又何其窮凶極憯也臣多年簪筆親見者多卑以自牧屛去紛華卽殿下之苦心也過於憂勤不遑暇豫卽殿下之政法也此不獨在逆諸臣之所欽仰抑亦閭巷婦孺之所嘗竊誦者而況諸將臣燈夕遊衍之處衆新恩輦路祗候之時都人士女之環瞻羽旄共樂昇平者莫不與覩光景則雖星漢百輩日布凶言顧不足滓穢大德煽惑群聽而渠所以惟意架鑿必欲詆衊者其心所在吁亦不道之甚矣主辱至此生不如死至於上款句語尤極凶悖微意云云已非今日臣子所敢濡筆寫去慽我聖心者而渠乃肆然插入有似乎嘲訕侮弄此已萬萬憯慝而然猶不足結之以兩句凶言一節轉甚比擬不倫是豈一毫有臣分者所可萠於心而發諸口者乎雖殿下天地之量必欲㴠貸付之供笑之科而豈有凶如星漢逆如星漢萬口同聲咸欲手摶口臠而猶施包容之恩置之假息之列則將謂今日朝廷有刑政乎否乎伏願聖上亟允臺請柳星漢出付王府設鞫得情快正常憲使輿憤洩而君誣伸以靖世道以杜亂萠焉臣之見職卽未定之圈耳旣有同錄之露章自效又有大臣之陳請改圈擬望銓官亦已被斥於筵中則臣雖沒廉無恥書塡官銜晏然陳章固知萬萬不敢而目見君上被誣聲討是急到此地頭私義反輕玆敢冒沒陳籲批以不允爾其勿辭察職仍命牌招入直相璜違牌敎以宜令一伸許遞
정조 16년 · 강
館學儒生尹勉純等四百五十二人上疏賜批
정조 16년 · 목
疏略曰人之所以爲人者以其有倫彝也顧今彝倫之斁絕至於一星漢而極矣噫彼星漢亦我殿下之臣也苟若有一分秉彝之心則固當報效拂拭之恩而不此之爲乃敢投進凶疏粧撰隱暎閃倏變幻至若上一款事則臣等伏覩我殿下聖學高明時敏日新者此是閭巷匹庶之所共欽仰者也噫彼星漢乃以人臣不敢道不忍聞之說肆然發口無所顧忌所謂別有微意者敢犯至敬之地所謂有不必然者實是不道之說也甚至於因噎廢食念其不可云者罔非凶肚逆腸之做出者也外假陳戒之名內售慘慝之實正是古今之所無抑亦覆載之難容臣等固不敢索言以慽我聖明而義理由是而陷溺倫常由玆而斁敗究厥罪狀亶合肆市之典刑執其心跡可謂萬剮之猶輕不但此也狼戾之氣肆發於在家之日凶悖之言難掩於對人之時聽聞所及至登臺論則雖以吏判金履素之疏觀之星漢之窮凶絕悖尤綻露無餘跡其奸情厥惟久矣若乃下款數句語則渠何敢以虛謊叵測之說誣我聖躬之至此耶惟我殿下御極十六載不敢遑寧終始如一不自滿假克體于夏禹不邇聲色遠法乎殷湯此則朝野之共欽歎臣民之所共知也而顧彼星漢敢發倡優女樂之說變幻構捏無難說去噫適値聖上動駕之日自有新恩祗迎之禮新恩旣在祗迎之班則倡優之隨來隨去自是渠輩之常事初非聖敎之使其褻近則渠焉敢勒爲袞闕拶逼聖躬耶女樂爲說者卽指燈夕諸將臣放馬場之遊也惟彼馬場旣非禁苑之內佳辰遊衍亦是昇平之事臣等亦於是日遊觀街路的知將臣選勝之遊士女彌滿無不目擊則顧何少關於聖躬而今其凶疏中語意專以馬場之遊幻作禁苑之地有若眞箇女樂入於禁中者然凶言一出眩惑八方蓋其譸張之習專襲丙丁之凶孼悖逆之說露出鬼域之情狀噫嘻痛矣渠亦蒙殿下生成之澤而豈忍以此等窮凶之說勒加於聖上耶若使此等凶孼之類一日容息於覆燾之間則豈可曰邦有常憲而亦可曰國有臣子乎臣等伏讀下院啓之批上款則歸之於鄕闇下款則歸之於納污此雖出於大聖人好生之德而其於龍蛇之終不可化梟獍之終不可馴何哉臣等竊覸我殿下聖孝出天羹墻之慕藹然於絲綸之間則擧國含生之徒孰不感泣而顧此凶疏不忍聞之說必貽殿下之隱痛倡優女樂之說亦多聖躬之受誣臣等聚首相泣雖欲手戟口臠而不可得也臣等跡忝首善之地目見亂逆之肆凶而君父之被誣則區區沫血之義不容泯默玆敢相率呼籲伏乞廓揮乾斷快正典刑上以洩聖躬之受誣下以爲萬世無君者之戒焉批以大官言官之爭執猶當隨出調劑況爾等乎近來爾等之多與於朝廷之論議嘗以爲悶之又況此事乎爾等旣言之予亦不可無一言柳星漢疏中兩款語前此疏批箚答悉及之至於爾等疏中星漢以凶悖之言肆發於在家難掩於對人云者誠可惑此果何等至重之事則豈可以帶語插入於堂堂太學之疏乎爾等所謂對人其人何人而其人者竝與在家肆發之眞贜而見而聞而面傳口道於爾等之云耶儒疏體重雖不迫問其人之名姓揆以國體能無䵝黜之歎乎爾等職非言官而以過去之風聞無難登聞不但爲關後弊萬有一的有其人則又何過加曲諱乃爾竊爲之慨然爾等退修學業
정조 16년 · 강
命錦城尉家禫祭日遣承旨致祭
정조 16년 · 목
敎曰錦城尉家禫祭日遣承旨致祭祭文當親撰以此分付該曹
정조 16년 · 강
罷尙瑞直長任厚常職
정조 16년 · 목
政院以厚常今朔朔書無緣不書請依定式禁推敎曰新進焉敢若是乎無論事實之如何禁推輕矣以罷職捧傳旨
정조 16년 · 강
命中日試射居首武兼郭海濟五衛將陞差其餘施賞有差
정조 16년 · 목
因兵曹都總府入直內三廳武兼禁軍及各樣軍兵等中日試射單子敎曰新場初設多中者當有賞典內三廳武臣中武兼居首郭海濟三中四分五衛將作窠陞差守門將居首趙永重邊三中箭竹一百介宣傳官居首鄭宅昌貫邊箭竹六十介各廳武士中禁軍居首兩人宋淳謙盧聖麟邊三中箭竹一百介扈衛軍官居首全萬甲四中五分加資軍兵中忠翊衛居首秋聖集柳葉箭邊一中金虎門軍居首梁順才技藝上中武藝別監居首金壽㴠銃三中金虎門軍居首金三徵銃一中令各該營各木一疋賜給其中過三中人以本賞題給
정조 16년 · 강
考下抄啓文臣去二月朔課試第四次更試試券
정조 16년 · 목
副司正李羲甲以三上居首○羲甲以連三次居首依例陞六
정조 16년 · 강
命松都各倉還穀盡分與加分依狀請施行
정조 16년 · 목
備局啓言開城留守李時秀狀啓以爲本府昨年秋事失稔方春民食轉益艱窘泰安倉及金川長湍粘石屯留庫各穀特許盡分大興山城倉礪峴鎭白川所管城倉留庫各穀限折半加分事請令廟堂稟處矣本府所管邑鎭穀簿本自不敷方農民食之艱可以想知盡分與加分請竝依狀請施行允之
정조 16년 · 강
命永興本宮後麓補築時監董營裨前郡守李煥陞敍營校以下施賞有差
정조 16년 · 목
咸鏡監司李文源以董役營裨及校吏開錄馳啓敎曰永興本宮後麓補築時營裨前郡守李煥陞敍營校韓益懋李明益邑校鄭是哲朴春集裵良齊徐一普禹九哲趙尙普李大春獨孤森朴尙蕃韓錫範李正英張敏衡金仁得朱陽杓權興邦金德秋竝賞加色吏金躍鱗等五人其中金躍鱗似是頭目令本道分付該邑各別陞差其餘色吏庫直等亦自本道米布各別施賞事回諭
정조 16년 · 목
承旨徐邁修申獻朝尹弼秉金孝建啓言君臣之義倫綱爲重秉彝之性物我同得噫彼柳星漢亦氣化中一物則是何悖倫綱而蔑秉彝至此之極也渠疏全篇無非陰晦凶慘而最是上款則語犯莫重下款則全事架鑿前此譸張凶徒無變不有而豈有如此賊者乎公車之間章奏日積韋布之疏輿論可見而兪音尙靳懲討不行臣等忝在邇列尤不勝抑菀況且姓字之書與不書上下相持便歸闕啓昨日臺啓以再昨聖敎不敢捧入今日諫院又復傳啓而星漢姓字依前不書臣等屢次往復臺臣終不回聽臣等循例捧入則有違拂上敎之罪一味退却則有沮遏大論之嫌到此地頭寧避違命之誅豈可沮格一國共公之論不思登徹之道乎玆敢冒死捧入伏乞亟允臺請以洩輿憤又啓言臣等俄以柳星漢事臺啓捧入有所陳啓而至有還給原啓不賜批旨之擧臣等聚首相顧不勝抑菀之至夫凶逆未伏法之前不去姓字古例雖然此亦有輕重淺深至於星漢則特一未正法之劇逆大憝臺臣之去姓不書公議則然且啓體至重旣發之論不可以一人之見容易刪改云者臺臣之言誠爲得當臣等非不念下敎之截嚴而懲討義重大論難遏玆又冒萬死捧入伏乞亟允臺臣之請
정조 16년 · 강
遞獻納朴瑞源
정조 16년 · 목
瑞源啓言臣目見星漢誣上不道之狀粗伸沐浴之義未蒙允兪已極愧悚且臣當初發啓之時固當去其姓字以嚴聲討而未及周思泛然連書有若尋常論勘者然臣懲討不嚴之罪於是益著而日昨僚臺之去姓甚得臺體臣實愧服之不暇噫此賊造言之妖慝用意之陰譎實與伏法之賊少無間焉者今此去姓特其治逆中一事耳旣發之臺論不可遏已去之姓字不可還故臣雖伏聞下敎之諄複而不敢變改依前傳啓而誨責截嚴繼有原啓還下之命此莫非臣人微言輕不能孚格之致以此情踪何可仍冒於臺次乎請命遞斥批以依啓
정조 16년 · 강
承旨徐邁修等陳疏引咎踏啓字
정조 16년 · 목
疏略曰臣等荐上聯啓天聽愈邈至降勿爲更煩之敎臣等於此尤不任抑塞罔措之至臣等忝在惟允之地目見凶逆之偃息自在而未能效沫飮之誠疏啓之未蒙兪音而不能盡格回之道自顧職名慚痛倍切際玆諫臣之傳啓也柳星漢姓字依前不書而及其捧入多承誨責惶隕震剝無地自容而第伏念星漢之罪惡至陰且憯非但誣逼聖躬而已臣等不忍泚筆成說以慽聖心而若其痛冤憤迫如欲無生之心與日俱深噫一星漢之去姓與否無甚關係於懲討而臺臣旣發之啓不可一字刪改喉院已捧之啓不可無批還給以此相持昨日而闕啓今日而闕啓使沐浴之義格而不行寥寥數日沁泄如此聽聞駭惑輿憤益切此臣等所以一啓再啓寧被瀆擾之罪而不知止者也今於臺啓之還下益切臣等之惶隘臣等雖欲奉承聖敎還給臺臣而旣無是例雖欲更爲捧納期於登徹而亦阻其路臣等到此進退兩難此莫非誠意淺簿未得盡職之罪豈可晏然自處以出納之任乎玆不得不相率陳章徑出禁扄伏乞先治臣等擅離之罪以肅朝綱仍命還入臺啓亟賜允從
정조 16년 · 강
遞承旨李思祚徐有秉
정조 16년 · 목
政院以思祚方在罷散啓敎以勿施又以有秉不爲仕進啓敎以聞有實▣許遞
정조 16년 · 강
有政吏曹參判李在學兵曹判書李秉模進
정조 16년 · 목
以金憙趙心泰李邦榮徐龍輔李喆模鄭益祚爲承旨趙宗鉉爲大司憲沈能翼爲執義李柱延李泰賢洪克浩爲掌令朴奎淳爲獻納李翊模尹魯東爲正言朴宗來爲副修撰李鎭翼爲都總管
정조 16년 · 목
吏曹以履素出城啓敎以判堂之出城過矣令政院申飭待開門牌招行公
정조 16년 · 강
命湖西濟民倉穀移屬各邑依狀請施行
정조 16년 · 목
備局啓言頃以三南濟民倉穀移屬各邑海倉便否論理狀聞之意行會三道矣卽見忠淸監司朴天衡狀啓則以爲濟民倉在於庇仁舒川兩邑之境而兩邑距本倉俱爲十餘里別無民弊韓山鴻山藍浦等三邑距本倉遠爲八九十里遠輸之弊有不可勝言庇仁舒川則仍置本倉韓山藍浦則分置海倉至於鴻山則初非沿海之邑只有邑倉而距海絕遠且其各穀僅爲五百石零該倉屬邑中穀少處量宜分劃似爲得當云矣庇仁舒川旣無民弊不當更張韓山藍浦分置海倉實爲方便之政至於鴻山五百石零依道臣所請分劃於有海倉而穀不多之傍邑則宿弊自祛請以此分付允之敎以若此則湖西濟民倉之弊不期祛而自祛在各邑則設倉之本意可謂兩行豈不爲公私之幸乎惟有嶺南尙在未決中今日內草記回啓
정조 16년 · 강
前修撰權坪上疏賜批